Diari Oficial de la Generalitat Valenciana


Sumari del DOGV 7679, del 16-12-2015 (2015/9835)

RESOLUCIÓ de 26 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 64/15-AIA Dénia.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7679

Data del DOGV
:   16-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9835


Data del document
:   26-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Dénia
    * impacte ambiental

RESOLUCIÓ de 26 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 64/15-AIA Dénia. [2015/9835]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, que establix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 64/15-AIA Dénia.  
  
  
«Estimació d'impacte ambiental  
Expedient: 64-2015-AIA.  
Títol: centre ocupacional i centre de dia de discapacitats intel·lectuals de la Xara.  
Promotor: Conselleria d'Igualtat i Polítiques Inclusives.  
Òrgan substantiu: Ajuntament de Dénia.  
Localització: parcel·la 296 del polígon 17 de la partida Punta de Benimaquia a la Xara - Dénia (Alacant).  
  
Descripció del projecte  
El projecte consistix en la construcció d'un centre de dia per a persones amb discapacitat intel·lectual junt amb l'actual centre ocupacional per a discapacitats existent en la Xara (Dénia). L'edifici projectat és de planta rectangular i d'una sola altura amb una superfície ocupada de 408,79 m². L'edifici ocuparà l'espai ocupat actualment per una pista esportiva.  
  
Tramitació administrativa  
El 22 de maig de 2015, l'Ajuntament de Dénia va remetre al Servei Territorial de Medi Ambient d'Alacant documentació ambiental a fi d'iniciar procediment d'avaluació d'impacte ambiental dins del tràmit substantiu de concessió de llicència d'obres.  
L'11 de juny de 2015, el Servei Territorial de Medi Ambient d'Alacant remet al Servei d'Avaluació d'Impacte Ambiental estudi d'impacte ambiental i còpia de l'informe del Servei de Gestió d'Espais Naturals Protegits a fi de sotmetre el projecte a estimació d'impacte ambiental.  
  
El 29 de juliol de 2015, el Servei d'Avaluació d'Impacte Ambiental remet escrit a l'oficina tècnica de projectes i obres de la Conselleria d'Igualtat i Polítiques Inclusives, en què indica la necessitat de completar la documentació remesa aportant documentació tècnica del projecte i procedint a ampliar l'estudi d'impacte ambiental.  
El 2 de juliol de 2015 es rep en el Servei d'Avaluació d'Impacte Ambiental la documentació sol·licitada.  
Una vegada completada la documentació, el 6 de juliol de 2015 se sol·licita informe a la Subdirecció General de Medi Natural. Per mitjà d'informes de 9 de setembre i 21 d'octubre de 2015 del Servei de Vida Silvestre i del Servei de Gestió d'Espais Naturals Protegits, respectivament, els organismes afectats per la realització del projecte des del punt de vista ambiental es pronuncien considerant l'expedient complet per a la seua resolució.  
El projecte no ha sigut sotmés al procediment d'informació pública per no requerir-ho el tràmit substantiu. D'acord amb l'article 31.1 del Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, només és necessari realitzar el tràmit d'informació pública per a l'emissió de la preceptiva estimació d'impacte ambiental, quan el procediment substantiu requerisca la realització del referit tràmit.  
  
Afeccions legals.  
Se citen les següents:  
- Parc Natural del Montgó.  
- PORN / PRUG del Montgó: zona d'ús especial.  
- Xarxa Natura 2000: LIC el Montgó, ZEPA el Montgó-Cap de Sant Antoni.  
- El centre de dia s'ubicarà en sòl no urbanitzable protegit.  
- Coincidint amb la carretera de la Xara a Jesús Pobre discorre la via pecuària Assegador de Xàbia al Mar sobre la qual no s'espera afecció.  
  
Informes sectorials.  
Han sigut emesos els següents:  
- Informe de 26 de març de 2015, del Servei de Gestió d'Espais Naturals Protegits, en què s'exposa que segons s'establix en el Decret 180/2002, de 5 de novembre, del Govern Valencià, pel qual s'aprova el pla d'ordenació dels recursos naturals del Montgó, la parcel·la objecte del projecte es troba dins de l'interior del parc natural, en zona classificada com d'ús especial.  
En l'informe s'indica que realitzada visita a la zona, s'aprecia que la nova construcció s'ubicarà en un espai desproveït de vegetació i o s'afectarà noves superfícies forestals.  
D'alta banda, l'article 84 del Decret 180/2002 anteriorment mencionat preveu com a activitats compatibles en estes zones les següents:  
  
Ús assistencial públic en la parcel·la ocupada pel centre ocupacional San Vicente Ferrer.  
Les obres de reforma o ampliació que no impliquen increment inadmissible d'altura o planta de les edificacions afectades i que no modifiquen substancialment l'aspecte exterior d'estes. L'ampliació no podrà ser superior al 25 per cent de la superfície edificada existent.  
L'informe finalitza indicant que el projecte previst, segons la normativa del PORN del Montgó, ha de sotmetre's a estimació d'impacte ambiental.  
- En data de 6 d'octubre de 2015 es rep en el Servei d'Avaluació d'Impacte Ambiental una resolució de la Direcció General de Medi Natural i Avaluació Ambiental referent a la valoració preliminar de repercussions sobre la Xarxa Natura 2000.  
En l'esmentada valoració s'indica que en la zona no s'han localitzat espècies catalogades que puguen resultar afectades pel projecte. Tampoc hi ha afecció a microreserves de flora, reserves de fauna o plans de recuperació de fauna ni els hàbitats d'interés comunitari del LIC.  
  
Atenent que el nou edifici s'ubicarà en una zona prèviament afectada, sense que siga necessari establir noves esteses elèctriques ni ser necessari construir tanques o nous accessos, es considera que no és previsible que el projecte tinga efectes apreciables sobre la Xarxa Natura 2000.  
- El 21 d'octubre de 2015, el Servei de Gestió d'Espais Naturals Protegits es pronuncia indicant que d'acord amb el Decret 180/2002, de 5 de novembre, del Govern Valencià, pel qual s'aprova el PLA d'Ordenació dels Recursos Naturals del Montgó (PORN), la parcel·la objecte d'actuació es troba en l'interior del parc natural, en zona classificada com d'ús especial.  
L'informe reitera allò que s'ha exposat en el pronunciament de 26 de març de 2015 i conclou que l'ampliació pretén realitzar-se sobre una superfície ocupada actualment per una instal·lació esportiva, que el projecte respon als condicionants de superfície i altura establits en la normativa particular i que no es preveu la generació d'impactes ambientals significatius pel que l'informe conclou favorable.  
  
Consideracions ambientals  
La parcel·la on pretén construir-se el centre de dia està situada als peus del Montgó, en zona d'ús especial del parc. L'àrea de la parcel·la on està el centre ocupacional és una zona on es va efectuar un desmunt quan es va construir el centre ocupacional actualment existent.  
  
L'estudi d'impacte ambiental indica que no s'espera afecció rellevant sobre espècies i comunitats vegetals amenaçades, ja que el centre de dia es construirà sobre l'actual pista de bàsquet.  
Durant la fase d'obres, es produirà una disminució de la qualitat de l'aire per augment del nivell de pols i contaminants, es produirà un augment de la contaminació acústica, una pèrdua de sòl fèrtil, i també una disminució de la capacitat d'infiltració del sòl.  
Referent a la protecció del patrimoni cultural valencià, en principi no s'han localitzat jaciments coneguts que puguen ser afectats per l'actuació. Tampoc no es té coneixement de l'aparició de restes en la construcció de l'edifici existent en la parcel·la. No obstant això, i com a mesura preventiva, haurà de sol·licitar-se informe a l'òrgan competent en patrimoni cultural valencià.  
Durant la fase de funcionament es produirà un augment del consum d'energia i aigua, la pèrdua de la naturalitat i del valor paisatgístic de la zona. Com a impactes positius es destaca l'augment de la qualitat de vida de les persones dependents.  
La principal mesura correctora proposada és la ubicació del nou edifici en una zona prèviament afectada per altres instal·lacions sense necessitat de generar nous impacte ambientals.  
Durant la fase d'obres, el reg de la zona d'obres i el control de la velocitat dels vehicles seran les mesures més significatives per a disminuir els impactes de major entitat.  
El disseny de la jardineria contribuirà a la disminució dels impactes en el paisatge.  
El programa de vigilància ambiental anirà destinat a la revisió i control de les mesures destinades a disminuir l'impacte durant la fase de construcció i durant l'activitat per mitjà de controls per part de l'administració una vegada a l'any.  
  
Consideracions jurídiques  
1. El projecte examinat constituïx un dels supòsits en què resulta preceptiva la formulació d'una estimació d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 86 del Decret 180/2002, de 5 de novembre, del Govern Valencià, pel qual s'aprova el pla d'ordenació dels recursos naturals del Montgó.  
2. En l'expedient s'han observat els tràmits previstos en el Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot l'anterior es resol:  
  
Resolució  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte de centre ocupacional i centre de dia en la Xara (Dénia), sempre que este es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. Es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
2. Es tindrà en compte l'aplicació de l'article 32 del Decret 58/2013, de 3 de maig, d'aprovació del pla d'acció territorial forestal, relatiu a la interfície urbanoforestal.  
3. En relació amb l'afecció al patrimoni cultural valencià, es respectaran els principis de la Llei 11/1998, d'11 de juny, del Patrimoni Cultural Valencià, i se sol·licitarà informe segons article 3 del Decret 208/2010, del Consell, davant de la Direcció General de Patrimoni Cultural.  
4. En l'enjardinament de les instal·lacions no s'empraran espècies del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana, i l'Ordre 10/2014 de modificació.  
  
Segon  
L'estimació d'impacte ambiental no serà objecte de cap recurs sense perjudici dels que, si és el cas, siguen procedents en via administrativa i judicial davant de l'acte pel qual s'autoritza el projecte.  
Tercer  
D'acord amb l'article 31.5 del Decret 162/1990, de 15 d'octubre, en el Diari Oficial de la Comunitat Valenciana es publicarà una relació, en extracte, de les estimacions d'impacte ambiental resoltes, els expedients de la qual quedaran a disposició dels interessats.  
  
València, 26 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 26 de novembre de 2015.- El director general de Medi Natural i d'Avaluació Ambiental: Antoni Marzo i Pastor.